  Майя Бывальцева Удмуртиын Кам шур вамен выж вылтӥ ужан мынон-ветлонэз усьтӥзы. Элькун тӧролэн резиденцияз аппарат кенешонын со сярысь ивортӥз элькунысь транспортъя но сюрес возёсъя министр Виктор Вахромеев. Солэн верамезъя, али ватӥсь ужпум — пусъем ужанрадлыкез ӟеч быдэстон но пунэмъёсты берыктон. «Та дыре валтӥсь подрядчикен ужан мынон-ветлонэз усьтон сярысь пумкылъян кутэмын», — вераз Вахромеев. Дун тырон пунктъёсты лэсьтонэз концессионер 1-тӥ толсурозь йылпумъяны оскытэ. Тупанкылъя выжез усьтыны кулэ тужгес берзэ 2017-тӥ арын инвожое. Азьвылгес Удмуртиысь кивалтэт концессионерен выж вылтӥ ужан мынон-ветлонэз усьтон сярысь кенешонъёс нуиз. Элькун кивалтэтлэн тӧроезлэн воштӥсезлэсь ужзэ быдэсъясь Рафис Касимов верамъя, лэсьтӥськонлэн ӝегамез нырысь ик герӟаськемын концессионер ласянь коньдон беромыса вуэмен. Элькун коньдэт ласянь нокыӵе пунэмъёс ӧвӧл. Тупанкылъя, кылемзэ 308 миллион манетэз улосвыл тыроз объектэз сётэм бере. Кама, Вагановка но Буй шуръёс вамен выжъёсты пуктон кун но ужбергатон чотын мынэ. Выль сюрес Москваысен Екатеринбургозь висэз 164 иськемлы вакчиятыны луонлык сётоз. Тодэ вайытом, выжез лэсьтон сярысь тупанкыл юнматэмын вал 2013-тӥ арын 1-тӥ коньывуонэ. Кам шур вамен выжлэн кузьдалаез 1081,6 метр, Буй шур вамен — 223,54 метр. Со сяна, Камбарка но Вагановка шуръёс вамен пичи выжъёс кылдозы. Ӵектослэн оглом дуныз 14 миллиард манет котыр. Нырысь-валысь чотанъёсъя, автомобиль сюрес но выж ужаны кутскыса, Ижкарысь Уфаозь сюрес 437 иськемозь кулэсмоз. Сое 5–7 часын ортчыны луоз, али 8–10 час кошке. Екатеринбурге но вуыны капчигес луоз. Выжез усьтэм бере Москва но Екатеринбург вискысь сюрес 220 иськемлы вакчигес луоз. Тегъёс: Авто Кама Удмуртия АлександрСоловьёв ВикторВахромеев  